Title: Vnútroštátny vykonávací orgán
Author: dobo
Last saved by: zajacova
Company: uvsr

Metodické usmernenie na predkladanie žiadostí o dotáciu

pre dotačný program

Akčný plán predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 
2009 - 2011

rok 2010

Konečný termín II. kola verejnej výzvy: 9. november 2010

Úrad vlády Slovenskej republiky
Sekcia ľudských práv a menšín

Október 2010

Čl. I
Preambula
Čl. II
Právny základ a predmet úpravy
Čl. III
Ciele akčného plánu a
prioritné oblasti II. kola výzvy na predkladanie projektov
/1.1/	Všeobecný cieľ:
/1.2/	Špecifické ciele:
/1.3/	Horizontálne ciele
/1.4/	Prioritné oblasti II. kola výzvy na predkladanie projektov:
Čl. IV
Financovanie projektov
Čl. V
Oprávnení žiadatelia o dotáciu
Čl. VI
Oprávnené aktivity
Čl. VII
Ďalšie podmienky oprávnenosti
Čl. VIII
Neoprávnení žiadatelia
Čl. IX
Neoprávnené výdavky
Čl. X
Hodnotenie a výber projektov
Čl. XI
Hodnotiace kritériá pre výber projektov
Čl. XII
Poskytnutie dotácie
Čl. XIII
Začiatok realizácie projektu a vyúčtovanie dotácie
Čl. XIV
Podmienky vyúčtovania dotácie
Čl. XV
Publicita a monitorovanie
Čl. XVI
Žiadosť o dotáciu a prílohy
Čl. XVII
Termín uzávierky výzvy na predkladanie projektov a adresa doručenia

Čl. I
Preambula

Vychádzajúc z Ústavy Slovenskej republiky, sú na našom území všetci ľudia slobodní a rovní v dôstojnosti a právach. Základné práva a slobody sa zaručujú na území Slovenskej republiky všetkým bez ohľadu na odlišné postavenie vymedzené v Ústave SR. Nikoho nemožno z týchto dôvodov poškodzovať, zvýhodňovať alebo znevýhodňovať. 
Vláda Slovenskej republiky sa vo svojom programovom vyhlásení v auguste 2006 v snahe rozvíjať multietnický a multikultúrny charakter spoločnosti občanov Slovenskej republiky zaviazala permanentne bojovať proti všetkým formám rasovej, etnickej, náboženskej a politickej neznášanlivosti. Vláda sa ďalej zaviazala viesť permanentný zápas proti diskriminácii, rasizmu, antisemitizmu, xenofóbii, extrémnemu nacionalizmu a šovinizmu a za propagáciu pravdy o holokauste. 
Na zabezpečenie týchto aktivít vláda Slovenskej republiky v roku 2009 schválila systematický nástroj prevencie a boja proti intolerancii a diskriminácii program Akčný plán predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2009 – 2011 (ďalej len „akčný plán“). Aktualizácia úloh akčného plánu za rok 2010 bola vo forme dodatku k akčnému plánu schválená uznesením vlády SR č. 294/2010 zo dňa 12. mája 2010. 
Na základe uvedeného sa zverejňuje toto metodické usmernenie na predkladanie žiadostí o dotáciu a návrhov projektov v rámci programu akčný plán (ďalej len „metodické usmernenie“) a oslovuje najmä mimovládne organizácie, územnú samosprávu a ďalšie subjekty, zaoberajúce sa problematikou nediskriminácie a rovnakého zaobchádzania. 

Čl. II 
Právny základ a predmet úpravy

/1/	Antidiskriminačný zákon spoločne so všeobecnými ustanoveniami o rovnosti obsiahnutými v Ústave SR (Ústavný zákon č. 460/1992 Zb.), ako aj ďalšími obsahovo súvisiacimi právnymi predpismi predstavuje všeobecnú zákonnú úpravu dodržiavania zásady rovnakého zaobchádzania. V zmysle § 2 ods. 1 antidiskriminačného zákona „dodržiavanie zásady rovnakého zaobchádzania spočíva v zákaze diskriminácie z dôvodu pohlavia, náboženského vyznania alebo viery, rasy, príslušnosti k národnosti alebo etnickej skupine, zdravotného postihnutia, veku, sexuálnej orientácie manželského stavu a rodinného stavu, farby pleti, jazyka, politického alebo iného zmýšľania, národného alebo sociálneho pôvodu, majetku, rodu alebo iného postavenia“.

Zákon č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov v znení neskorších predpisov

/2/	Oblasti podpory na rok 2010 vyplývajú z cieľov Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2009 – 2011, schváleného uznesením vlády SR č. 357 zo dňa 13. mája 2009 v znení dodatku, schváleného uznesením vlády SR č. 294/2010 zo dňa 12. mája 2010.

/3/	Toto metodické usmernenie sa vydáva na základe Výnosu Úradu vlády Slovenskej republiky z roku 2009 o poskytovaní dotácií v pôsobnosti Úradu vlády Slovenskej republiky (ďalej len „výnos“) a Smernice vedúceho Úradu vlády Slovenskej republiky číslo 3/2009 zo dňa 18. marca 2009 o poskytovaní dotácií v pôsobnosti Úradu vlády Slovenskej republiky, v znení smernice č. 5/2009 a smernice č. 1/2010 (ďalej len „smernica“), ktoré ustanovujú podmienky a ostatné náležitosti výzvy na predkladanie projektov. 

/4/	Uvedené dokumenty sú verejne prístupné aj na internetovej stránke Úradu vlády SR www.vlada.gov.sk. Na výdavky, potrebné na realizáciu projektových aktivít sa vzťahujú pravidlá oprávnenosti, uvedené v prílohe č. 4.

Čl. III 
Ciele akčného plánu a 
prioritné oblasti II. kola výzvy na predkladanie projektov

/1/	Oblasti podpory projektov z akčného plánu na rok 2010 vyplývajú z určených cieľov akčného plánu, schválených uznesením vlády SR č. 357 zo dňa 13. mája 2009 v znení dodatku schválenom uznesením vlády SR č. 294/2010 zo dňa 12. 5. 2010 a z vytypovaných prioritných oblastí určených pre II. kolo výzvy na predkladanie projektov v rámci akčného plánu na rok 2010. 
/1.1/	Všeobecný cieľ:
Predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie a uplatňovanie zásady rovného zaobchádzania vo všetkých prijímaných národných politikách.
/1.2/	Špecifické ciele:
a.	Implementácia záväzkov vyplývajúcich z medzinárodných dohovorov a zmlúv v oblasti ľudských práv a nediskriminácie; monitoring plnenia odporúčaní a prijímaných opatrení;
b.	Účinná ochrana pred diskrimináciou, rasizmom, xenofóbiou, antisemitizmom a ostatnými prejavmi intolerancie vrátane alternatívnych foriem ochranných mechanizmov;
c.	Vytvorenie nástrojov na zabezpečenie zberu a analýzy údajov o veku, pohlaví, príslušnosti k národnostnej menšine alebo etnickej skupine, sexuálnej orientácii alebo o iných charakteristikách;
d.	Zabezpečenie účinnej integrácie osôb do spoločnosti patriacich k národnostnej menšine alebo etnickej skupine, alebo pochádzajúcich zo sociálne znevýhodneného prostredia a cudzincov;
e.	Vzdelávacie aktivity v oblasti ľudských práv a multikultúrna výchova pre deti a mládež;
f.	Systematické vzdelávanie príslušníkov profesijných skupín, ktorí majú pri výkone svojho povolania vplyv na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie;
g.	Podpora aktivít zameraných na pripomínanie si pamiatky holokaustu;
h.	Podpora spoločenskovedných, kultúrnych a športových aktivít venovaných problematike dodržiavania ľudských práv a predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie;
i.	Zvýšenie povedomia a informovanosti verejnosti o problematike nediskriminácie a zásady rovnakého zaobchádzania s cieľom odbúravania predsudkov a stereotypov a propagácie multikultúrnej spoločnosti;
j.	Vytváranie podmienok na úspešnú integráciu žiadateľov o azyl a migrantov do spoločnosti s uplatnením práva na nediskrimináciu a zásady rovnakého zaobchádzania.
/1.3/	Horizontálne ciele
Horizontálne ciele programu predstavujú spôsob rozpracovania a integrácie širšieho zámeru akčného plánu do jednotlivých špecifických cieľov. Stanovené horizontálne ciele sa prierezovo uplatňujú na všeobecný cieľ a špecifické ciele a primerane sa na ne prihliada pri ich realizácii, plnení a hodnotení. Na roky 2009 – 2011 sú formulované nasledovné horizontálne ciele:

a)	Dôsledne uplatňovať antidiskriminačný právny rámec vrátane využitia dočasných vyrovnávacích opatrení na základe antidiskriminačného zákona v procese integrácie;
b)	Zohľadňovať rodové hľadisko vo všetkých prijímaných politikách a opatreniach na elimináciu diskriminácie a prejavov nerovnakého zaobchádzania vrátane používania rodovo citlivého jazyka;
c)	Uplatňovať aspekt multikultúrneho prístupu vrátane informovania a propagácie prínosov multikultúrnej spoločnosti;
d)	Rozvíjať spoluprácu štátnych, verejných a samosprávnych orgánov s predstaviteľmi národnostných menšín;
e)	Zintenzívňovať spoluprácu štátnych, verejných, samosprávnych orgánov a aktérov občianskeho sektora vrátane mimovládnych organizácií v rôznych oblastiach spoločenského života s cieľom budovania partnerstiev pri eliminácii diskriminácie a netolerantných postojov;
f)	Uplatňovať antidiskriminačné hľadisko vo vzťahu k všetkým zakázaným dôvodom diskriminácie (vyskytujúcich sa aj v kontexte tzv. viacnásobnej diskriminácie) a vytvárať adekvátne rámce a nástroje pre monitoring a evaluáciu akčného plánu.
/1.4/	Prioritné oblasti II. kola výzvy na predkladanie projektov: 
	Vzhľadom na alokované finančné zdroje akčného plánu, ktoré neboli v celkovej výške vyčerpané v I. kole výzvy na predkladanie projektov, bolo vyhlásené II. kolo výzvy na predkladanie projektov. V rámci stanovených cieľov akčného plánu boli vytypované nasledovné prioritné oblasti pre vyhlásenie II. kola výzvy na predkladanie projektov na rok 2010:
a.	Dočasné vyrovnávacie opatrenia v SR:
a.1.	Analýza súčasného stavu, prekážok prijímania, príklady dobrej praxe aj zo zahraničia,
a.2.	 Návrhy riešení príp. metodických postupov uplatňovania dočasných vyrovnávacích opatrení v SR;
b.	Vytvorenie nástrojov na zabezpečenie zberu a analýzy údajov o veku, pohlaví, príslušnosti k národnostnej menšine alebo etnickej skupine, sexuálnej orientácii alebo o iných charakteristikách:
b.1.	Legislatívno-aplikačná analýza súčasných praktík zberu dát, ktoré súvisia s účelom uplatňovania zásady rovnakého zaobchádzania,
b.2.	Podmienky a postupy zberu dát ktoré sa v SR získavajú, resp. nezískavajú a komparácia skúseností, poznatkov a riešení s niektorým členským štátom EÚ (prípadne viacerými);
c.	Systematické vzdelávanie žurnalistov a žurnalistiek:
Návrh systematického vzdelávania žurnalistov a žurnalistiek so zameraním na ich scitlivovanie, erudovanosť a zodpovednosť pokiaľ ide o vyváženosť spravodajstva, týkajúceho sa menšín, rás a etnicity, vrátane informovania o extrémizme a rizikách ktoré súvisia s používaním terminologických a argumentačných schém aktérov extrémistického konania;
d.	Rodová rovnosť:
Podpora a posilnenie uplatňovania rodovej rovnosti v súkromnom a/alebo verejnom živote. Projektové aktivity majú prispieť k identifikácii, predchádzaniu a eliminácii pretrvávajúcich nerovností medzi mužmi a ženami. 
/2/	Predkladané projekty môžu spadať pod jednu alebo viaceré prioritné oblasti, uvedené v bode 1.4.

/3/	Všetky projekty musia zároveň rešpektovať aj horizontálne ciele. Stanovené horizontálne ciele sa prierezovo uplatňujú na prioritné zamerania a primerane sa na ne prihliada pri ich realizácii, plnení a hodnotení. 

/4/	Predkladané projekty musia byť v súlade s uvedenými prioritnými oblasťami. Prípadné rozšírenie záberu uvedených priorít je povolené len do takej miery, aby napĺňali celkovú ideu, zameranie a samotné dopady akčného plánu (pozri úvod).

Čl. IV 
Financovanie projektov 

/1/	Na realizáciu aktivít akčného plánu v rámci tejto výzvy budú finančné prostriedky zo štátneho rozpočtu stanovené vo výške zostatku finančných zdrojov z I. kola výzvy na predkladanie projektov v rámci akčného plánu v roku 2010. 

/2/	Dotáciu možno poskytnúť žiadateľovi ak preukáže, že má na financovanie projektu, na ktorý sa dotácia požaduje, zabezpečené krytie nákladov z vlastných zdrojov alebo iných zdrojov najmenej vo výške 5% z celkového rozpočtu projektu. 

/3/	Spolufinancovanie projektu formou nefinančného vkladu Úrad vlády Slovenskej republiky neakceptuje.

/4/	Minimálna suma požadovaných finančných prostriedkov z programu akčný plán je stanovená vo výške 1 650 Eur na jeden projekt. Maximálna suma prislúchajúca na 1 projekt nie je stanovená. 

Čl. V 
Oprávnení žiadatelia o dotáciu 

/1/	Oprávnení žiadatelia o dotáciu sú nasledovní:
a)	obec, 

b)	vyšší územný celok, 
c)	občianske združenie,
d)	nadácia,
e)	záujmové združenie právnických osôb, ktoré je právnickou osobou,
f)	nezisková organizácia poskytujúca všeobecne prospešné služby,
g)	registrovaná cirkev alebo náboženská spoločnosť,

Zákon č. 308/ 1991 Zb. o slobode náboženskej viery, a postavení cirkvi a náboženských spoločností v znení neskorších predpisov

h)	súkromná škola,
i)	právnická osoba zriadená osobitným zákonom,

Napríklad zákon č. 308/1993 Z. z. o zriadení Slovenského národného strediska pre ľudské práva, zákon č.68/1997 Z .z. o Matici slovenskej v znení neskorších predpisov

j)	medzinárodná organizácia registrovaná na území Slovenskej republiky,
k)	rozpočtová organizácia alebo príspevková organizácia, ktorej zriaďovateľom je vyšší územný celok alebo obec.

/2/	Dotáciu možno poskytnúť oprávnenému žiadateľovi, ak:
a)	má vysporiadané finančné vzťahy so štátnym rozpočtom, s rozpočtami obcí, alebo s rozpočtami vyšších územných celkov,
b)	nie je voči nemu vedené konkurzné konanie, nie je v konkurze, v reštrukturalizácii a nebol proti nemu zamietnutý návrh na vyhlásenie konkurzu pre nedostatok majetku,
c)	nie je voči nemu vedený výkon rozhodnutia, 

Napríklad zákon Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov, zákon Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov

d)	neporušil zákaz nelegálneho zamestnávania podľa osobitného predpisu,

Zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov.

e)	nemá evidované nedoplatky poistného na sociálne poistenie a príspevkov na starobné dôchodkové sporenie, alebo nedoplatky poistného na zdravotné poistenie po lehote splatnosti.

/3/	Podmienky poskytnutia dotácie podľa bodu 5.2 písm. b) a c) sa nevzťahujú na žiadateľa, ktorým je obec, vyšší územný celok alebo rozpočtová organizácia alebo príspevková organizácia, ktorej zriaďovateľom je vyšší územný celok alebo obec.

/4/	V súvislosti s určeným spôsobom financovania môžu žiadať o poskytnutie dotácie subjekty, ktoré sú vymedzené výnosom. Žiadateľ môže realizovať projekt v spolupráci s jedným alebo viacerými partnermi. Medzi žiadateľom a partnermi môže byť uzavretá zmluva, ktorá explicitne definuje vzájomný vzťah ako aj rozsah účasti na realizácii projektu. V prípade uzatvorenia partnerstiev je za komunikáciu s Úradom vlády SR zodpovedný žiadateľ.

/5/	Dodávatelia (subdodávatelia) žiadateľa nie sú partnermi, ani spoločníkmi a vzťahujú sa na nich pravidlá zákona. č. 25/2006 Z. z o verejnom obstarávaní a o zmene a doplnení niektorých zákonov.

Čl. VI 
Oprávnené aktivity 

/1/	Dotáciu z programu akčný plán možno poskytnúť na aktivity, ktoré prispievajú k plneniu cieľov akčného plánu uvedené v článku III.

Čl. VII 
Ďalšie podmienky oprávnenosti 

/1/	Dotáciu z programu akčný plán je možné poskytnúť v súlade s prioritnými oblasťami tejto výzvy uvedenými v článku III jednému žiadateľovi v príslušnom rozpočtovom roku len raz. 

/2/	Ak je to opodstatnené, po predchádzajúcom písomnom súhlase vedúceho Úradu vlády Slovenskej republiky, dotáciu z rozpočtovej kapitoly možno poskytnúť jednému subjektu v jednom programe aj na viacero projektov.

Čl. VIII 
Neoprávnení žiadatelia

Dotáciu nemožno poskytnúť žiadateľovi:
a)	ktorý je v konkurze, voči ktorému je vedené konkurzné konanie, je v reštrukturalizácii, bol proti nemu zamietnutý návrh na vyhlásenie konkurzu pre nedostatok majetku alebo je v likvidácii,

Zákon č.7/2005 Z. z. o konkurze a reštrukturalizácií a o zmene a doplnení niektorých zákonov v znení neskorších predpisov.

b)	voči ktorému je vedený výkon rozhodnutia, alebo voči ktorému je vedené exekučné konanie ,

Napríklad zákon Národnej rady Slovenskej republiky č.233/1995 Z. z. o súdnych exekútoroch a exekučnej činnosti ( Exekučný poriadok ) a o zmene a doplnení ďalších zákonov v znení neskorších predpisov.

c)	voči ktorému správca dane eviduje nedoplatky voči štátnemu rozpočtu alebo rozpočtu obce,
d)	ktorý nemá vysporiadané ostatné finančné vzťahy so štátnym rozpočtom,
e)	ktorý má nedoplatky na poistnom na zdravotnom poistení, sociálnom poistení, príspevkoch na starobné dôchodkové sporenie,
f)	ktorý porušuje zákaz nelegálnej práce a nelegálneho zamestnávania podľa osobitného predpisu.

Zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov

Čl. IX 
Neoprávnené výdavky 

Dotáciu nemožno poskytnúť na:
a)	úhradu záväzkov z predchádzajúcich rozpočtových rokov,
b)	refundáciu výdavkov uhradených v predchádzajúcich rozpočtových rokoch,
c)	splácanie úverov a pôžičiek a úrokov z poskytnutých úverov a pôžičiek,
d)	úhradu výdavkov na správu žiadateľa,
e)	úhradu miezd, platov, služobných príjmov a ich náhrad a ostatných osobných vyrovnaní,
f)		výdavky nezahrnuté do rozpočtu,
g)	výdavky, ktoré nie sú doložené príslušnými daňovými dokladmi,
h)	výdavky vzniknuté mimo trvania projektu,

Čl. X 
Hodnotenie a výber projektov 

/1/	Predložené žiadosti o poskytnutie dotácie, ktorých súčasťou je aj projektový návrh, budú hodnotené po formálnej a obsahovej stránke. Pri hodnotení formálnej zhody sa hodnotí úplnosť predloženej žiadosti s podmienkami tejto výzvy, najmä vo vzťahu k požadovaným prílohám, uvedeným v článku XVI.

/2/	Sekcia ľudských práv a menšín Úradu vlády SR, ako gestor programu akčný plán, má právo žiadať od predkladateľa žiadosti o dotáciu ďalšie informácie. Pokiaľ sa zistia nedostatky v kompletnosti dokumentácie žiadosti po vykonaní formálnej kontroly, bude žiadateľ vyzvaný na odstránenie formálnych nedostatkov žiadosti v lehote do 5 pracovných dní od doručenia oznámenia. V prípade, ak nebudú nedostatky odstránené do určeného termínu, bude žiadosť vyradená z ďalšieho hodnotenia. 

/3/	Odborné hodnotenie žiadosti a návrhu projektu bude vykonané nezávislou odbornou hodnotiacou komisiou pre akčný plán (ďalej len „komisia“) na základe hodnotiacich kritérií (bližšie pozri článok XI). 

/4/	Komisia je zložená z členov medzirezortnej pracovnej skupiny na realizáciu akčného plánu a ďalších expertov a jej činnosť upravuje štatút a rokovací poriadok. Komisia je menovaná vedúcim úradu vlády SR a je jeho poradným orgánom. 

/5/	Objem prostriedkov je limitovaný, preto budú na financovanie odporúčané projekty, ktoré budú najlepšie napĺňať požadované kritériá v zmysle čl. XI a vyhodnotené v protokole zo zasadnutia komisie k projektu. Komisia si vyhradzuje právo znížiť požadovanú výšku dotácie. Komisia môže vylúčiť zo žiadosti financovanie niektorých aktivít predloženého projektu. O schválení/neschválení projektu budú predkladatelia písomne informovaní. 

/6/	Zoznam všetkých predložených žiadostí ako aj schválených žiadostí a projektov bude zverejnený na internetovej stránke www.mensiny.vlada.gov.sk.

/7/	Čiastočné alebo úplné zatajenie akejkoľvek informácie, ktorá by mohla mať vplyv na rozhodnutie o pridelení dotácie bude znamenať automatické zrušenie žiadosti. Ak bude takéto zatajenie odhalené neskôr, Úrad vlády SR môže požadovať ukončenie zmluvy s realizátorom projektu a žiadať od neho úplné navrátenie prostriedkov, ktoré mu boli v rámci zmluvy poskytnuté. 

Čl. XI 
Hodnotiace kritériá pre výber projektov

/1/	Komisia ako poradný orgán sa v rámci svojho pôsobenia bude riadiť nasledovnými zásadami a kritériami pri rozhodovaní o poskytnutí dotácie 

HODNOTIACE KRITÉRIUM | ROZPÄTIE HODNOTENIA
1. Vhodnosť, účelnosť a komplexnosť projektu | 0 – 35b
1.1 Zameranie projektu na ciele akčného plánu na roky 2009 - 2011 (kritérium zohľadňuje počet tém zadefinovaných pre program akčný plán, na ktoré sa projekt zameriava). | 0 – 15b
1.2 Prehľadnosť a zrozumiteľnosť vecného a časového harmonogramu. | 0 – 5b
1.3 Štruktúra a popis plánovaných aktivít projektu. | 0 – 5b
1.4 Jasnosť a zrozumiteľnosť cieľov, aktivít, výsledkov a výstupov projektu (Formy a metódy realizácie projektových aktivít, ktoré vedú k želaným cieľom a výstupom). | 0 – 5b
1.5 Realizácia viacerých rôznorodých aktivít s dôrazom na regionálne alebo lokálne pokrytie. | 0 - 5b
2. Cieľové skupiny a publicita | 0 – 21b
2.1 Zadefinovanie cieľovej skupiny/skupín. | 0 – 6b
2.2 Rozsah oslovenia širokej verejnosti a ostatných mimo zadefinovanej cieľovej skupiny. | 0 – 7b
2.3 Zapojenie cieľovej skupiny ako aktéra aktivít, nielen ich konzumenta. | 0 – 8b
3. Realizácia projektu a udržateľnosť | 0 – 24b
3.1 Súlad projektových aktivít s cieľmi a výsledkami projektu. | 0 – 6b
3.2 Definovanie merateľnosti výstupov projektových aktivít a plnenia projektových cieľov (zadefinovanie merateľných ukazovateľov hodnotenia výstupov napr. počet seminárov, počet oslovených respondentov, počet vydaných publikácií, počet zrealizovaných prieskumov, počet účastníkov na vzdelávacích aktivitách - v závislosti od projektovej aktivity). | 0 – 5b
3.3 Zabezpečenie nadväznosti navrhovaného projektu na aktivity realizované v danej oblasti v predchádzajúcom období (multiplikačný efekt projektu vrátane rozsahu opakovania výsledkov projektu a šírenia výsledkov). | 0 – 7b
3.4 Použitie inovatívneho prístupu, kreatívnosti alebo osvedčených postupov. | 0 – 6b
4. Rozpočet a efektívnosť | 0 – 20b
4.1 Vyrovnanosť rozpočtu projektu v závislosti od plánovaných aktivít (špecifikácia položiek rozpočtu tak, aby mohli byť považované za oprávnené a podrobný komentár). | 0 – 7b
4.2 Nevyhnutnosť a reálnosť výdavkov na realizáciu projektu. | 0 – 8b
4.3 Úroveň spracovania dokumentácie projektu a komplexnosť informácií potrebných pre posúdenie obsahu projektu.(dostatočne prehľadná štruktúra projektu, priloženej dokumentácie). | 0 – 5b
POČET ZÍSKANÝCH BODOV CELKOM | 100

/2/	Maximálny počet bodov získa prijímateľ v závislosti od miery naplnenia daného kritéria.

Čl. XII 
Poskytnutie dotácie 

/1/	Dotácie sa udeľujú na základe rozhodnutia vedúceho úradu vlády Slovenskej republiky po predchádzajúcom odporúčaní komisie. Dotáciu možno poskytnúť iba oprávnenému žiadateľovi, ktorý spĺňa všetky podmienky v zmysle výnosu a tohto metodického usmernenia a ktorý predložil žiadosť spolu s prílohami v stanovenej lehote na predkladanie návrhov projektov.

/2/	Na poskytnutie dotácie nie je právny nárok.

Čl. XIII 
Začiatok realizácie projektu a vyúčtovanie dotácie 

/1/	Obdobie vykonávania projektových aktivít je väčšinou obmedzené na 12 mesiacov alebo menej. V odôvodnených prípadoch sa môžu začať vykonávať aktivity pred podpísaním zmluvy o poskytnutí dotácie, nie však skôr ako 1. januára 2010. V takomto prípade prijímateľ nesie finančné riziko že nebude vybraný, alebo že sa jeho navrhovaný rozpočet zníži.
 
/2/	Termín použitia dotácie je najneskôr do 31. marec 2011. Kapitálové výdavky možno použiť na určený účel aj v nasledujúcich dvoch rozpočtových rokoch po rozpočtovom roku 2010. Použitie dotácie podlieha povinnému ročnému zúčtovaniu so štátnym rozpočtom. 

/3/	Za oprávnené výdavky môžu byť považované len výdavky, ktoré vznikli počas realizácie projektových aktivít.

Čl. XIV 
Podmienky vyúčtovania dotácie 

/1/	Žiadateľ je povinný vyúčtovať použitie dotácie v termíne a spôsobom stanoveným v zmluve o poskytnutí dotácie.

/2/	Vyúčtovanie je základnou podmienkou pre prípadné poskytnutie dotácie v nasledujúcom rozpočtovom roku a musí obsahovať finančné vyúčtovanie projektu, vyúčtovanie spolufinacovania z iných zdrojov a vecné vyhodnotenie projektu.

/3/	Vecné vyhodnotenie obsahuje:
a)	správu o naplnení cieľa, zámeru projektu s prípadným termínom konania podujatia,
a)	informáciu o počte realizovaných aktivít v rámci projektu,
b)	informáciu o počte účastníkov podieľajúcich sa na projekte, o spolupráci s partnermi projektu,
c)	sprievodný propagačný materiál, 
d)	informáciu o odbornej odozve projektu, 
e)	informáciu o mediálnej odozve.
/4/	V prípade nedostatkov v predloženom vecnom vyhodnotení projektu, prijímateľ dotácie je povinný odstrániť tieto v určenej lehote.

/5/	V prípade, že prijímateľ nepredloží v stanovenom termíne finančné vyúčtovanie dotácie a vecné vyhodnotenie projektu, alebo zistené nedostatky v stanovenom termíne neodstráni, je povinný poskytnutú dotáciu v plnom rozsahu vrátiť na účet Úradu vlády Slovenskej republiky podľa zmluvy o poskytnutí dotácie.

/6/	Nadobudnutie zisku nesmie byť zámerom alebo výsledkom aktivít realizovaných s pomocou nenávratného finančného príspevku. Z tohto dôvodu bude výška dotácie znížená o čiastku každého príjmu.

/7/	Prijímateľ dotácie sa zaväzuje poskytnúť detailné informácie, ktoré od neho bude žiadať Úrad vlády SR alebo iný kvalifikovaný orgán ním poverený za účelom kontroly, či sú dohodnuté aktivity projektu správne implementované. Prijímateľ dotácie poskytne vstup do priestorov, kde sú aktivity akčného plánu uskutočňované, rovnako ako prístup k informáciám, ktoré sú nevyhnutné pre kontrolu a audit. Kontrola môže byť vykonaná počas trvania zmluvy a počas obdobia piatich rokov od dátumu poslednej platby. Z tohto dôvodu musí mať prijímateľ k dispozícii originály účtovnej dokumentácie výdavkov po dobu piatich rokov od dátumu poslednej platby. 

Čl. XV 
Publicita a monitorovanie 

/1/	Žiadateľ, ktorého projekt bude vybraný na realizáciu sa zaväzuje plniť aj ďalšie povinnosti, ktoré súvisia s publicitou financovania a monitorovaním aktivít, najmä:
a)	všetky výstupy realizovaných projektov (publikácie, bulletiny, pozvánky, prezentácie, plagáty a pod.) označiť logom Úradu vlády a nasledovným textom:
Realizované s finančnou podporou Úradu vlády SR v rámci Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. Za obsah tohto dokumentu je výlučne zodpovedný <meno konečného prijímateľa>. 

b)	minimálne 5 pracovných dní pred realizáciou podporených aktivít zaslať sekcii informáciu o plánovaných činnostiach.

/2/	Sekcia má právo vykonávať monitorovanie vecného plnenia projektu. Schválené projekty podliehajú vecnej kontrole, ktorá je zameraná na realizáciu podporovaných aktivít predovšetkým z účelového a kvalitatívneho hľadiska a uskutočňuje sa formou priamej účasti na aktivitách, telefonickým preverením realizácie aktivít alebo návštevou v sídle prijímateľa dotácie. Ustanovenia o finančnej kontrole týmto nie sú dotknuté .

Zákon č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov.

Čl. XVI 
Žiadosť o dotáciu a prílohy 

/1/	Prílohy k žiadosti o dotáciu, uvedenej v prílohe č. 1 tvoria:
a)	popis projektu, podpísaný a datovaný štatutárnym zástupcom žiadateľa,
b)	štruktúrovaný rozpočet projektu a komentár k rozpočtu, podpísaný a datovaný štatutárnym zástupcom žiadateľa,
c)	originál potvrdenia miestne príslušného správcu dane, s výnimkou správcu dane, ktorým je obec nie staršie ako tri mesiace, alebo úradne osvedčená kópia potvrdenia miestne príslušného správcu dane nie staršia ako tri mesiace, že žiadateľ nemá daňové nedoplatky,
d)	čestné vyhlásenie žiadateľa, že má vysporiadané ostatné finančné vzťahy so štátnym rozpočtom,
e)	čestné vyhlásenie žiadateľa o tom, že má vysporiadané finančné vzťahy s rozpočtami obcí,
f)	originál potvrdenia príslušného konkurzného súdu nie staršie ako tri mesiace, že voči majetku žiadateľa nie je vedené konkurzné konanie, že žiadateľ nie je v konkurze, v reštrukturalizácii a nebol voči žiadateľovi zamietnutý návrh na vyhlásenie konkurzu pre nedostatok majetku,
g)	čestné vyhlásenie žiadateľa, že voči nemu nie je vedený výkon rozhodnutia, 
h)	originál potvrdenia príslušného inšpektorátu práce, nie staršie ako tri mesiace, že žiadateľ neporušil zákaz nelegálneho zamestnávania podľa osobitného predpisu, 
i)	originály potvrdení Sociálnej poisťovne a každej zdravotnej poisťovne, že žiadateľ nemá evidované nedoplatky poistného na sociálne poistenie a príspevkov na starobné dôchodkové sporenie, alebo nedoplatky poistného na zdravotné poistenie po lehote splatnosti,
j)	originál dokladu o zriadení, založení alebo registrácii žiadateľa nie starší ako tri mesiace; ak ide o zriaďovateľskú listinu, možno priložiť jej úradne osvedčenú kópiu (napr.: úradne overená kópia registrovaných stanov organizácie a originál potvrdenia o registrácii z príslušného úradu, ktorý vedie registráciu organizácie), 
k)	originál listu vlastníctva, zmluva o nájme nehnuteľnosti alebo zmluva o výpožičke a čestné vyhlásenie žiadateľa, že nezmení vlastnícke právo, alebo iné právo k nehnuteľnosti po dobu desať rokov, ak predmetom financovania je výstavba alebo stavebná úprava nehnuteľnosti; pri zmluvách sa môže pripojiť aj ich úradne osvedčená kópia,
l)	písomný súhlas všetkých vlastníkov nehnuteľnosti so stavebnými úpravami, ak ide o zmluvu o nájme nehnuteľnosti alebo o zmluvu o výpožičke nehnuteľnosti, ak predmetom financovania je stavebná úprava nehnuteľnosti,
m)	originál právoplatného stavebného povolenia, alebo úradne osvedčená kópia právoplatného stavebného povolenia, alebo originál dokladu o ohlásení stavby príslušnému stavebnému úradu, alebo úradne osvedčená kópia dokladu o ohlásení stavby príslušnému stavebnému úradu, ak predmetom financovania je výstavba, alebo stavebná úprava nehnuteľnosti,
n)	doklad o splnení podmienky zabezpečenia krytia nákladov z vlastných zdrojov alebo iných zdrojov najmenej vo výške 5% z celkového rozpočtu projektu vo forme čestného prehlásenia alebo výpisu z účtu,
o)	doklad potvrdzujúci štatutárneho zástupcu vo funkcii organizácie žiadateľa (napr.: zápisnica z volieb, dekrét o menovaní a pod.),
p)	originál potvrdenia o pridelení IČO, nie starší ako tri mesiace,
q)	doklad o zriadení bankového účtu, na ktorý bude poukázaná dotácia (napr.: kópia zmluvy, potvrdenie banky o vedení účtu a pod.),
r)	súhlas obce alebo vyššieho územného celku so žiadosťou a projektom predkladanou rozpočtovou alebo príspevkovou organizáciou v ich zriaďovateľskej pôsobnosti (vzor je uvedený v prílohe č. 5), 
s)	potvrdenie o vydaní práva k predmetnému dielu podľa osobitného predpisu na vyhotovenie rozmnoženiny diela, verejné rozširovanie originálu diela alebo jeho rozmnoženiny predajom alebo inou formou prevodu vlastníckeho práva, verejné rozširovanie originálu diela alebo jeho rozmnoženiny nájmom alebo vypožičaním, spracovanie, preklad a adaptáciu diela, zaradenie diela do súborného diela, verejné vystavenie diela, verejné vykonanie diela alebo verejný prenos diela,

§ 7 až 10 zákona č. 618/2003 Z. z. o autorskom práve a právach súvisiacich s autorským právom (autorský zákon) v znení zákona č. 84/2007 Z. z.

t)	čestné vyhlásenie žiadateľa, že nie je platcom DPH (v prípade že žiadateľ nie je platcom DPH),
u)	kópia dokladu o pridelení IČ DPH (v prípade že žiadateľ je platcom DPH),
v)	kontrolný list, ktorého vzor je uvedený v prílohe č. 3.

/2/	Prílohy žiadosti o poskytnutie dotácie podľa písm. c) až g) sa nevzťahujú na žiadateľa, ktorým je obec a vyšší územný celok.

/3/	Prílohy k žiadosti o poskytnutie dotácie podľa písm. j) sa nevzťahujú na žiadateľa ktorým je obec, vyšší územný celok alebo právnická osoba zriadená osobitným zákonom.

/4/	Akceptovaná bude žiadosť o dotáciu s použitím predpísaného formulára uvedeného v prílohe č. 1 a predložená spolu so všetkými požadovanými prílohami k žiadosti o dotáciu. Pri príprave rozpočtu s použitím predpísaného formulára uvedeného v prílohe č. 2 je nutné postupovať v zmysle informačnej prílohy č. 4 - Oprávnenosť výdavkov. Úrad vlády SR si môže vyžiadať ďalšie doplňujúce informácie a doklady. 

/5/	Ak sa na realizácii jedného projektu podieľa viacero subjektov, predkladateľom projektu môže byť iba jeden subjekt, ktorý bude vystupovať ako žiadateľ o pridelenie dotácie. 

/6/	V prípade rozporu znenia návrhu projektu v tlačenej a elektronickej forme, bude zohľadnené znenie projektu v tlačenej forme s vlastnoručným podpisom osoby oprávnenej konať za predkladateľa.

/7/	Jeden originál žiadosti so všetkými povinnými prílohami a 2 kópie žiadosti s prílohami podľa ods. 1 písm. a) a b) musia byť pevne zviazané. Žiadosť sa zároveň predkladá na elektronickom nosiči CD/DVD (v 1 vyhotovení). 

/8/	Označenie originál/kópia musí byť zreteľné. Rukou písané žiadosti nebudú akceptované. 

Čl. XVII 
Termín uzávierky výzvy na predkladanie projektov a adresa doručenia 

/1/	Projekty musia byť doručené v uzatvorenej obálke najneskôr do 9. novembra 2010 do 15:00 hod. do podateľne Úradu vlády SR na adresu:

Úrad vlády SR
Sekcia ľudských práv a menšín
Námestie slobody 1
813 70 Bratislava 1

/2/	Obálku je nutné označiť slovami „Projekt Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2009 – 2011 – NEOTVÁRAŤ“.

/3/	Obálky doručené po hore uvedenom termíne nebudú akceptované, pričom smerodajný je dátum a čas doručenia na Úrad vlády SR. 

/4/	Bližšie informácie o výzve na predkladanie projektov v rámci Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2009 – 2011 môžete získať na elektronickej adrese tajomníka programu p. Igora Očkoviča:

igor.ockovic@vlada.gov.sk
alebo na telefónnom čísle: 02/57 295 371.

Schválil:								
V Bratislave dňa    októbra 2010
									Viktor Nižňanský
							    vedúci Úradu vlády Slovenskej republiky

Prílohy k výzve:

1. Formulár žiadosti o poskytnutie dotácie a popis projektu;
2. Formulár štruktúrovaného rozpočtu;
3. Formulár kontrolného listu;
4. Informačná príloha – Oprávnenosť výdavkov
5. Formulár súhlasu obce alebo vyššieho územného celku so žiadosťou a projektom predkladanou rozpočtovou alebo príspevkovou organizáciou v ich zriaďovateľskej pôsobnosti.